अस्ट्रेलियालाई जितको भोक
ओभलमा बिहीबार हुने अन्तिम तथा पाँचौं टेस्टमा इंग्ल्यान्डको सामना गर्दा अस्ट्रेलियाको उद्देश्य हुनेछ, सन् २००१ यता पहिलोपल्ट एसेज शृंखला जित्ने । त्यसका लागि अस्ट्रेलियाको सबैभन्दा ठूलो अस्त्र हुनेछ स्टिभ स्मिथ ।
लन्डन — ओभलमा बिहीबार हुने अन्तिम तथा पाँचौं टेस्टमा इंग्ल्यान्डको सामना गर्दा अस्ट्रेलियाको उद्देश्य हुनेछ, सन् २००१ यता पहिलोपल्ट एसेज शृंखला जित्ने । त्यसका लागि अस्ट्रेलियाको सबैभन्दा ठूलो अस्त्र हुनेछ स्टिभ स्मिथ ।उनको उद्देश्य हुनेछ, इंग्ल्यान्डलाई अझ पीडा दिने । टिम पेनको अस्ट्रेलियाले पछिल्लो आइतबार इंग्ल्यान्डलाई ओल्ड ट्राफोर्डमा भएको चौथो टेस्टमा हराएर २–१ को अग्रता लिएको थियो । एक टेस्टमात्र बाँकी रहेको स्थितिमा अस्ट्रेलियाले त्यही बेला एसेज शृंखला रक्षा गर्ने निश्चित भएको हो । शृंखलालाई बराबरीमा रोक्न भने विश्वकप विजेता इंग्ल्यान्डले स्मिथको बलियो चुनौती तोड्नुपर्नेछ । स्मिथले अहिलेसम्म ५ इनिङ्समा ६ सय ७१ रन बनाइसकेका छन् । त्यसमा उनको औसत १ सय ३४ रनभन्दा बढी छ । अस्ट्रेलियाका पूर्व कप्तान तथा टेस्ट वरीयताको शीर्षस्थानका स्मिथले तीन शतक र दुई अर्धशतक बनाइसकेका छन् । त्यसमा म्यानचेस्टरमा प्राप्त जितमा बनाएको दोहोरो शतक पनि सामेल छ । उनी पछि अस्ट्रेलियाका लागि केही राम्रो खेल्ने ब्याट्सम्यानमा मार्नस लबुसचग्ने मात्र रहेका छन् । बल टेम्परिङ विवादमा फसेपछि एक वर्षको प्रतिबन्ध बेहोरेका स्मिथ त्यसयता पहिलोपल्ट अस्ट्रेलियाली टिममा फर्केका हुन् । जोफ्रा आर्चरको बाउन्सरमा चोट बोकेपछि स्मिथले यसै शृंखलामा तीन इनिङ्स पनि गुमाइसकेका छन् । उनले पूरा शृंखला खेल्न पाएको भए डन ब्रेडम्यानको नामको कीर्तिमान छुन सक्ने थिए । सन् १९३० मा ब्रेडम्यानले एकै शृंखलामा ९ सय ७४ रन बनाएका थिए । यो कीर्तिमान अहिलेसम्म कायम छ । अस्ट्रेलियाले यस शृंखलामा प्राप्त सफलता पछाडि पेस आक्रमणको पनि प्रमुख भूमिका रह्यो । जोस हेजलउड र विश्व नम्बर एक बलर प्याट कमिन्सले एकापसमा ४२ विकेट लिइसकेका छन् । अस्ट्रेलियाका प्रशिक्षक जस्टिन ल्याङ्गरले स्मिथ र कमिन्सको प्रदर्शनप्रेरित भएर अरू खेलाडीलाई पनि अन्तिम टेस्टमा राम्रो प्रदर्शन गर्न अनुरोध गरेका छन् । उनले टिममा अरू खेलाडीमा अनुभव कमी रहेको माने । ‘अनुभवले मात्र सबथोक हुन्न । अनुभव त खेलाडीले बटुल्ने हो । स्मिथका रूपमा हामीसँग विश्वस्तरीय ब्याट्सम्यान रहेको छ,’ ल्याङ्गरले भनेका छन्, ‘नयाँ र युवा खेलाडीले पनि राम्रो गर्ने हो भने त्यहीअनुसार प्रदर्शन गर्न सक्नुपर्छ । मलाई के पनि पूरा विश्वास छ भने आउने दिनमा कुनै न कुनै बेला हाम्रा अरू खेलाडीले पनि उत्तिकै राम्रो प्रदर्शन गर्नेछन् ।’ अर्कोतर्फ ५० ओभरको विश्वकप जितेको इंग्ल्यान्डसामु सिजनको सुखद बिदाइ गर्ने हो भने यस टेस्टमा राम्रो गर्नुपर्ने बाध्यता हुनेछ । यसका लागि कप्तान जो रुटले निर्णायक भूमिका खेल्नु सक्नुपर्ने हुनेछ ।यस शृंखलामा इंग्ल्यान्डको कमजोर प्रदर्शनका कारण योर्कसायर खेलाडीको कप्तानी गर्ने क्षमतामो प्रश्न उठ्न थालेको छ । तर प्रशिक्षक ट्रेभर बेलिसले भने रुटमाथि इंग्ल्यान्ड क्रिकेटको पूरा विश्वास रहेको बताएका छन् । ‘रुटको नेतृत्वमा कुनै शंका छैन,’ उनले भनेका छन् ।